กระทรวงการคลัง พร้อมโอนเข้าช่องกระเป๋าเงินอิเล็กทรอนิกส์ หรือ e-money ให้กับผู้ถือบัตรสวัสดิการแห่งรัฐทุกรายแล้ววันนี้กว่า 14 ล้านคน
กระทรวงการคลัง พร้อมโอนเข้าช่องกระเป๋าเงินอิเล็กทรอนิกส์ หรือ e-money ให้กับผู้ถือบัตรสวัสดิการแห่งรัฐทุกรายแล้ววันนี้กว่า 14 ล้านคน นายลวรณ แสงสนิท ผู้อำนวยการสำนักงานเศรษฐกิจการคลัง หรือ สศค. ในฐานะโฆษกกระทรวงการคลัง เปิดเผยว่า หลังจากที่ประชุมคณะรัฐมนตรีมีมติเห็นชอบมาตรการกระตุ้นเศรษฐกิจ ปี 2562 ตามที่กระทรวงการคลังเสนอไปแล้วเมื่อวันที่ 20 สิงหาคมที่ผ่านมา เพื่อกระตุ้นเศรษฐกิจและบรรเทาภาระค่าครองชีพให้แก่ประชาชนผู้มีรายได้น้อย ในวันนี้ ถึงวันที่ 23 สิงหาคมนี้ กรมบัญชีกลาง กระทรวงการคลัง พร้อมโอนเงินเข้าช่องกระเป๋าเงินอิเล็กทรอนิกส์ หรือ e-money ให้กับผู้ถือบัตรสวัสดิการแห่งรัฐทุกรายจำนวน 14.7 ล้านคน จะได้รับเงินช่วยเหลือพยุงการบริโภคเพิ่มอีกจำนวน 500 บาทต่อคนต่อเดือน ในส่วนของผู้สูงอายุตั้งแต่ 60 ปีขึ้นไปที่ถือบัตรสวัสดิการแห่งรัฐ จะได้รับเงินช่วยเหลือเพิ่มจำนวน 500 บาทต่อคนต่อเดือนจะได้รับเงินโอนในวันที่ 22 สิงหาคมนี้ รวมถึงผู้ถือบัตรสวัสดิการแห่งรัฐที่ที่ดูแลบุตรและเด็กเล็กที่มีอายุ 0 ถึง 6 ปี ให้ได้รับเงินช่วยเหลือเพิ่มอีกจำนวน 300 บาทต่อคนต่อเดือนภายใต้โครงการเงินอุดหนุนเพื่อการเลี้ยงดูเด็กแรกเกิดของกระทรวงการพัฒนาสังคมและความมั่นคงของมนุษย์ จะได้รับเงินโอนในวันที่ 23 สิงหาคมนี้  ทั้งนี้การบรรเทาค่าครองชีพผ่านบัตรสวัสดิการแห่งรัฐทั้ง 3 กลุ่มดังกล่าวจะเป็นมาตรการช่วยบรรเทาภาระค่าใช้จ่ายในการดำรงชีพของผู้มีบัตรสวัสดิการแห่งรัฐ เป็นระยะเวลา 2 เดือน ระหว่างเดือนสิงหาคม – กันยายนนี้ ซึ่งผู้ถือบัตรสวัสดิการแห่งรัฐทุกคนจะได้รับเงินโอนจำนวน 500 บาทอีกครั้งระหว่างวันที่ 6-8 กันยายนนี้ สำหรับเงินช่วยเหลือผู้สูงอายุ จำนวน 500 บาทต่อเดือนต่อคน และผู้ถือบัตรสวัสดิการแห่งรัฐที่ที่ดูแลบุตรและเด็กเล็กที่มีอายุ 0 ถึง 6 ปี จำนวน 300 บาทต่อคนต่อเดือน กรมบัญชีกลางจะเติมเงินเข้าช่องกระเป๋าเงินอิเล็กทรอนิกส์ หรือ e-money ให้อีกครั้ง ในวันที่ 9 กันยายนนี้ เพื่อนำไปใช้ซื้อสินค้าและบริการผ่านเครื่องรับชำระเงินอิเล็กทรอนิกส์ หรือ EDC แอปพลิเคชันถุงเงินประชารัฐ ที่จำหน่ายผ่านร้านธงฟ้าประชารัฐทั่วประเทศกว่า 50,000 ร้านค้า หรือสามารถหถอนเงินสดจากเครื่องถอนเงินอัตโนมัติมาใช้ได้ตามความจำเป็น อย่างไรก็ตาม กระทรวงการคลัง คาดว่ามาตรการกระตุ้นเศรษฐกิจ ปี 2562 จะช่วยบรรเทาค่าครองชีพให้แก่ผู้มีรายได้น้อย  ช่วยให้มีเม็ดเงินหมุนเวียนในระบบเศรษฐกิจเพิ่มขึ้นและสร้างแรงส่ง ให้เศรษฐกิจในช่วงที่เหลือของปี 2562 และปี 2563 ขยายตัวเพิ่มสูงขึ้น